钦定古今图书集成/明伦汇编/官常典/第605卷 > 葛锡璠
## 钦定古今图书集成/明伦汇编/官常典/第605卷 > 葛锡璠

按《苏州府志》：“锡璠，字中恬，昆山人。少颖悟，万历丁酉
举于乡。辛丑成进士，授刑部主事，迁员外郎。有兵部
尚书私人受贿戎帅，事露，属刑部庇之，锡璠执不可，
卒按以法。尚书引去，直声凛然。出守兖州，甫下车，岁
旱民饥，力请赈济。躬历二十七城，全活甚众。贫生借
仓糓者二百馀家，岁荒无以偿，为设法代补，凡五百”
馀石。鲁邸在兖，藩禄所需取之州县，征解不时，贫者
坐困。乃严为立限，按期给之。其宗人之不法者，时加
督率，无不感且戢焉。及分守河南，值福王定封之国，
貂珰满路，从者皆贵倨，或入民居坏器物，或挞负戴
者于道，民为惊扰。锡璠令人侦之，得其桀者笞一二人，乃不敢动。会有旨：“锡福邸庄田十”万亩，必取税之
不入者，合三省给之，时方以为难。适奸民有借仇家
田投牒县官者，锡璠持之，立置诸法，三省肃然。灵宝
大盗聚党千人将为乱。密授方略，歼其渠魁，馀党散
走，中州以安。进山东兖西道参政，未行，升河南按察
使。请终养归。卒，赠太常寺卿。